मेला समापन पर दुकानदारों का सम्मान
ग्रामपंचायत द्वारा कस्बे के ऐतिहासिक शिवमंदिर पर आयोजित 10 दिवसीय लक्खी मेले का समापन शुक्रवार को हो गया। शाम पांच बजे ग्राम पंचायत ने मेले के समापन की माइक पर जैसे ही विधिवत घोषणा की तो कुछ दुकानदारों ने दुकानों को समेटना शुरू कर दिया। लेकिन 60 प्रतिशत से अधिक दुकानदार अभी भी मेले में जमे हुए हैं।
जिनके सोमवार तक जमे रहने की संभावना बनी हुई है। सरपंच स्नेहलता परमार ने बताया कि 10 दिवसीय मेले का आगाज 22 फरवरी को किया गया था। प्रशासन से मेला आयोजन की मिली अवधि 3 मार्च को पूरी होने पर मेला समापन की माइक से विधिवत घोषणा कर दी है। मेले में दुकानदारों को दुकानों की बेहतरीन सजावट के लिए मेला कमेटी के सदस्यों के द्वारा साफा एवं प्रशंसा-पत्र देकर सम्मानित किया गया। मेला कमेटी के अध्यक्ष रामवीर सिहं परमार, सब इंस्पेक्टर रतनलाल, मेला प्रभारी अजमत खां, उप सरपंच शिवशंकर गर्ग, रोजगार सहायक केदार कुशवाह, वार्डपंच शिवराज परमार, धर्मेंद्र जाटव, रनवीर मरैया, बहादुर कुशवाह, शिवचरन कुशवाह, संजय पहाड़िया, लाखन कुशवाह आदि मौजूद थे।
मेला समापन के आखिरी दिन लोगों ने परिवारों के साथ मेले का लुत्फ लिया। बच्चों और परिवारों के साथ मेला पहुंचे लोगों ने फन जोंन में हवाई झूलों के साथ जादुई सर्कस, टोरा टोरा झूला, नाव झूला, ड्रेगन ट्रेन आदि का जमकर आनंद लिया। आखिरी दिन सबसे बिक्री संदूक और बक्से बाजार में देखने को मिली। लोगों ने खेतों से कटकर रही रबी की फसल के भंडारण के लिए टीन से बने कोठिया, संदूक, बक्से की खूब खरीदारी की। मेला कमेटी के प्रभारी अजमत खां ने बताया कि ग्राम पंचायत ने अधिकृत तौर पर मेले का समापन भले ही कर दिया है। लेकिन संदूक विक्रेता होली तक यही जमे रहेंगे।
सैंपऊ. मेले में दुकानदारों को साफा पहनाकर एवं प्रशंसा पत्र से सम्मानित करती कमेटी।
hin_Deva hin_Deva hin_Deva hin_Deva hin_Deva